Det nye danske indholdsbaserede teleselskab Plenti lancerede i dag sit nye abonnement, hvor brugerne for 199 kroner om måneden køber adgang til aviser, magasiner, e-bøger og får fri data og tale med i købet.

Og det er et spændende konkurrenceelement på det danske telemarked, mener teleanalytiker John Strand fra Strand Consult.

»Plenti er sammen med Telmore Play (den anden indholdbaserede tjeneste, som har eksisteret siden 2014, red.) med til at skubbe fokus væk fra prisen og over på indholdet i pakken, og det er positivt, fordi det er med til at rykke markedet«, siger John Strand.